Papersnake/gushiwen huggingface dataset:
送范秉彝
李新（宋代）

东风吹起原头绿，墙暗萋萋芳草缛。
舞筵辍按杜韦娘，旗亭便听金衣曲。
石城山下路，回首不堪顾。
灼灼小桃燃，萧萧疏雨暮。
锦岸海棠烟，重寻已四年。
新班庆莲幕，旧鬓愧华巅。
市桥墩万缕森森柳，玉勒锦鞯快鞭走。
故人半夜洗耳恭听牛头，望载濡唇百壶酒。
须臾还上鹿头岭，道入猨猱怯分影。
槐阴万笏黄阁深，沙路归来定重省。
后生不乏乐职诗，幽处西南恐未知，
吏部门人密无数，但惭驽马烦鞭笞。
天边雁翮已光华，试睨银钩看草麻。
夜直蓬莱得归晚，照衣金炬长飞花。
纵凿城南沟，常有河东凤。
青嶂入高吟，行台集佳梦。
宦游无定居，相逢又相送。
和裴令公游南庄忆白二十、韦七二宾客
姚合（唐代）

四郊初雨歇，高树滴犹残。池满红莲湿，云收绿野宽。

花开半山晓，竹动数村寒。斗雀翻衣袂，惊鱼触钓竿。

樽前多野客，膝下尽郎官。劚石通泉脉，移松出药栏。

关东分务重，天下似公难。半醉思韦白，题诗染彩翰。
赠伯莺
苏寿元师（宋代）

伯莺苏氏子，年少勤经史。
下笔如有神，气概迈前古。
切勿恃其长，囊麋自然香。
如有周公美，使骄不足扬。
寄张十七校书李仁行秀才
鲍溶（唐代）

去年八月此佳辰，池上闲闲四五人。久行月影愁迷梦，

误入华光笑认春。一与清风上芸阁，再期秋雨过龙津。

今年此日何由见，蓬户萧条对病身。
冷翠谷口占
董嗣杲（宋代）

乱山蔽天尽，丛涧绕山流。
茅屋冷欲压，今日方中秋。
至日宿蓝坑小民居，竹柱荻壁，壁皆不土
杨万里（宋代）

一路都岑寂，蓝坑分外荒。
屋疏茅送月，壁密荻分霜。
病趾催趺坐，残更妒晓光。
暖寒无上策，来早借朝阳。
三九十九日过松江五绝
汪莘（宋代）

笠泽沧波拥洞庭，望中七十二峰青。
待偕龙女乘云去，占取参天一画屏。
再和
葛胜仲（宋代）

皑皑盈尺瑞，及此腊前臻。滉漾连三暮，萦盈遍九垠。

青腰阴巧露，白帝羽仪新。坤轴埋藏厚，天潢泻落匀。

瑶林变园榭，缟带逐车轮。膏润归农亩，雕裁自化钧。

吟寒诗胆健，装冷妩眉颦。点袖朝正日，侵靴立仗晨。

境同秋月净，句鄙散盐陈。白玉藏千室，黄云卜万囷。

江皋迷宓女，姑射想神人。早晚晴光动，郊原探早春。
题云峰寺
郑潜（明代）

云峰迢递隐林丘，岁暮天寒忆远游。双沼流泉冰影动，四山凝雾翠光浮。

昔时相国人安在，此地怀乡客共留。老衲退居功行满，挂冠何日住沧洲。
磁州道中
陈毓秀（清代）

几行松栎簇山家，一带蒹葭护水涯。夹道清渠三十里，晚凉红藕乱开花。
从军北征
李益（唐代）

天山雪后海风寒，横笛偏吹行路难。
碛里征人三十万，一时回首月中看。(回首 一作：回向)
送贾士彦延平知光化县
刘攽（宋代）

名家千里驹，富学五车书。柱史文无害，弦歌智有馀。

素风存翰墨，阴德在门闾。江汉子男邑，谷城桑柘墟。

曾为都尉治，今亦万家居。安稳飞凫舄，新鲜缩项鱼。

绣衣夸里父，寿酒荐亲舆。不作期年别，看君就诏除。
水仙
许及之（宋代）

璧琮行洛佩，雨约过阳台。正使枝难好，风标故似梅。
从王彦博觅洞庭柑三首 其一
赵蕃（宋代）

扁舟几泊洞庭霜，曾见连林橘柚黄。祇道陋邦无此物，那知种树有诸王。
过苏斋师寓斋感赋 其二
曹振镛（清代）

当年诗境是诗坛，多少人来剑铗弹。恩怨谁堪追侠烈，炎凉何意到儒酸。

五千文字撑肠易，八百孤寒下泪难。苏米斋中悲寂寞，残编散帙孰重刊。
会师胡卢而笑曰独无语以饯我乎因赋此
释德洪（宋代）

倦卧耆阇峰顶云，呼船閒立楚江濆。爱师任运如湘月，影入千江体不分。
深静堂
叶抑（宋代）

乱山苍苍溪曲盘，烟林漠漠风生寒。
地幽景绝岂易到，中隐萧寺环峰峦。
山僧淳朴寺亦古，筑室为堂蔽风雨。
深静岂与众缘同，万法不传归妙处。
堂前流水自涓涓，屋外松篁不计年。
衲子一念俱已尽，不数岁月明晦迁。
我来兹堂息尘虑，终日忘形得深趣。
明朝韁锁西复东，谩写微言题所寓。
赠余士翘转谕宝安
张萱（明代）

罗浮紫气正峥嵘，有客凌云赋两京。肝胆自怜归我辈，文章原不属科名。

绛帷已报三鳣兆，襆被犹烦一日程。但得侯芭频载酒，玄潮休解汉公卿。
虎逐狼
刘崧（元代）

野狼据山作巢穴，连年呼群食人血。一朝猛虎入山来，虎自凭陵狼迹绝。

山中久厌狼害人，乍得猛虎惊良驯。岂知残毒乃本性，鼓吻磨牙更雄骋。

一鸟死，百鸟哀，一狼逐，十虎来，山藏泽薮胡为哉。

吾闻周公驱猛兽，不用长戈并劲弩，政教修德施溥。

人民欣欣乐含哺，麒麟来游凤凰舞。上天甚明民甚苦，更万万古莫生豺与虎。
望小孤山
释今覞（明代）

小孤南望水滔滔，风起帆飞急远舠。木叶欲阴山阁露，春潮初长石门高。

曾游古洞多栖鹤，旧识船僧棹晚涛。却忆昔年留宿处，独吟江月不知劳。
寄征夫
宋伯仁（宋代）

待君群未归，寄书书不去。
寄书书可去，有意殊难语。
深夜弹琵琶，思君何在处，
知君在何处。不禁春事已阑珊，
东风吹起杨起花絮，东风吹落杨花絮。
对菊怀古
史铸（宋代）

靖节先生菊满园，其名独有九华存。
东篱若许尘踪到，佳品须当尽讨论。
寄陈石窗林石田老友
顾逢（宋代）

典刑惟二老，利禄等鸿毛。
士行贫中见，诗名犯后高。
苦心亲笔砚，冷眼看儿曹。
肥马轻裘辈，多应笑弊袍。
沁园春 自题小影
谈印梅（清代）

来自何方，去自何年，孑然一身。向花间小立，瘦真露骨，灯前密坐，交已忘形。

卿本工愁，我独落魄，同作天涯薄幸人。披图处，独卿能知我，我也怜卿。

何妨遁入空门。早抛却、红尘换白云。奈乾啼湿哭，未能免俗，风磨雨折，不若无生。

萱草长枯，春晖久老，无复爷娘唤女声。君因怎、也心如棋局，抱恨难平。
和柴大监留郎中游郁孤及喜雨之什
陈元晋（宋代）

农亩皇皇望有秋，肩赪背裂汗衣流。
疲甿不得一饭饱，我辈应衣多食浮。
乌尾督逋无迫遽，鼠牙有讼怕淹留。
两君一念回天速，天雨看看粟满畴。
颂古
释道颜（宋代）

劈回三拳，连腮七掌。
尽大地人，不知痛痒。
早春怀都下
刘攽（宋代）

沈滞幕府官，三见春华换。早闻知命言，岂敢窃自叹。

樗老谢彫刻，铅钝缪锤锻。幸兹省文书，聊以骑款段。

乡闾越南北，弟侄稍婚冠。蔼蔼西掖垣，哲兄秉天翰。

悠悠思者怀，历历念可看。仰视归飞鸿，何当为我伴。
舞曲歌辞。凯乐歌辞。贺圣欢
佚名（唐代）

四海皇风被，千年德水清。戎衣更不著，今日告功成。
莲实
张楫（清代）

水妃擎出绀珠囊，玉笋彫槃喜乍尝。肤白已搀新藕嫩，心青犹带小荷香。

斗馀翠鸟零珍羽，飞尽黄蜂露蜜房。口腹累人良可笑，此身便欲老江乡。
伊犁纪事诗四十三首 其五
洪亮吉（清代）

熟客先惊问姓名，记曾跃马入咸京。当时书记疏狂甚，亲屈元戎作骑兵。
子宝东归以嘤其鸣矣求友声为韵作古诗七章宽
孙应时（宋代）

宇宙归一概，时势相重轻。
人心太行山，我道如砥平。
沈吟百年事，俛仰万古情。
五穷未可送，鬼语方嚘嘤。
寄武陵贯微上人二首
齐己（唐代）

知泛沧浪棹未还，西峰房锁夜潺潺。春陪相府游仙洞，

雪共宾寮对玉山。诗里几添新菡萏，衲痕应换旧斓斑。

莫忘一句曹溪妙，堪塞孙孙骋度关。

吴头东面楚西边，云接苍梧水浸天。两地别离身已老，

一言相合道休传。风骚妙欲凌春草，踪迹闲思绕岳莲。

不是傲他名利世，吾师本在雪山巅。
洞霄宫
朱翌（宋代）

委委曲曲山九锁，巍巍堂堂天一柱。
灵官跨龙山洞来，仙人驱虎载箬去。
泉流两山鸣玦，夜坛星辰可手摘。
世间何限真人祠，身未尝到衔空结。
一日来游岂偶然，草中更识天荷叶。
浮醳亭
司马光（宋代）

曲水华榱下，浮觞去复还。
浪摇花影碎，日射酒缸殷。
灭没遥寻客，裴回怯度湾。
穷欢不知醉，清泚照心颜。
十月二十八日母氏劬劳之日也哀痛中书二十八字
王十朋（宋代）

县弧谩喜生良月，看镜堪嗟已二毛。不见双亲空泣血，此生无计报劬劳。
和参寥寄秦少游
释元净（宋代）

岩栖木食已皤然，交旧何人慰眼前。
素与昼公心印合，每思秦子意珠圆。
当年步月来幽谷，柱杖穿云冒夕烟。
台阁山林本无异，故应文字未离禅。
致政沈通直
孙觌（宋代）

门大联三虎，途穷曳九牛。一官投绂去，万事盖棺休。

寂寂兰亭月，寥寥蕙帐秋。羊昙他日泪，恸哭过西州。
湖上独酌
文彦博（宋代）

尽日观鱼坐水边，悠然独酌望青山。
樽前解下渊明帢，起就东奚濯腻颜。
龟堂自咏
陆游（宋代）

龟堂一老翁，短褐立秋风。
时过同蓠菊，身衰似井桐。
新霜万瓦白，朝日数棂红。
且复寻书卷，悠然度岁穷。
宝林寺二首
宋日隆（宋代）

年来试凋邑，如僧住破庵。
颇识众因果，宁忍事嗔贪。
晨飧虽不饱，夜梦却自安。
缅怀百里内，何异一室间。
痛癢举切身，恻怛失欢颜。
曾徵三异政，勿见两暑寒。
皇帝念闽壤，择帅田从班。
红旗已开阃，紫气且度关。
负弩拟郊迎，襥被出市阛。
瞻彼草木荣，觉此天地宽。
禾实吐离离，泉泻鸣潺潺。
一稔已可期，百忧顿能删。
群来乡士秀，共诉里胥奸。
飞走宁有据，乞取苦无端。
伤尔心肉剜，令我眉峰攒。
刑非所乐用，欲已良亦难。
五百决臀杖，雄卒捏手环。
于以宽民力，于以警吏顽。
亭午发丹阳，薄暮抵精蓝。
瓣香谒独觉，且过借一箪。
临风饱清供，穿云漫怀惭。
候骑未来报，主僧且盘桓。
桑下无三宿，挑包过别山。
题池州翠光寺
岳飞（宋代）

爱此倚栏杆，谁同寓目閒。轻阴弄晴日，秀色隐空山。

岛树萧疏外，征帆杳霭间。予虽江上老，心羡白云还。
开元寺塔偶成题十韵
宋祁（宋代）

集福仁祠旧，雄成宝塔新。
经营一甲子，高下几由旬。
屹立通无碍，支持固有神。
云妨垂处翼，月碍过时轮。
顶日珠先现，絛风铎自振。
沙分千界远，花散四天春。
亿载如如地，三休上上人。
堆螺俯常碣，缭带视河津。
陶甓勤争运。园金施未贫。
谁纡简栖笔，为我志琳珉。
同久士特李似表谒巽伯少卿因作醉歌
刘子翚（宋代）

久刘异氏居同里，奕叶论交今久矣。
陇西京兆实姻连，我既识久因识李。
巽卿自洛始迁闽，寄食僧房仍密迩。
盍簪雅好有新旧，倾盖高情无彼此。
酣歌掷剑悲群公，胡为局促荒山中。
曲肱放浪虽所乐，乐此亦知吾道穷。
自闻胡马再南牧，九州何地无兵戎。
世衰成改不以正，奸宄得意为英雄。
儒生守经昧时变，愤切气欲摩苍穹。
斯言拨弃勿复理，把酒论诗差可喜。
围炉夜语忘刻漏，吹灯晓色盈窗几。
归涂草棘索风袍，主人谢客仆御劳。
云山怅望一回首，虎豹出穴哀猿号。
送朱叔止守南剑 其六
楼钥（宋代）

名画法书知几编，俸馀宁复计求田。麻沙剩买新文字，归满米家书画船。
送程给事知越州
王晳（宋代）

冰颜黑发未应衰，巨舰高旌使府威。
琐闼领藩承嘏去，绣衣过郡买臣归。
湖山胜迹吟毫健，风月良辰宴斝飞。
金榜弟兄同舍长，老年相别重依依。
答友人赠乌纱帽
李白（唐代）

领得乌纱帽，全胜白接蓠。
山人不照镜，稚子道相宜。
问江西漕使乞酒及牛乳 其一
韩驹（宋代）

中郎玉节驻江西，饮惯黄封厌赤泥。寄与衰翁时一醉，四山摇落雨凄凄。
翻经台
沈辽（宋代）

不见康乐初翻经，崇台百尺但有名。当时妙意遥可想，木叶落尽青山横。
满庭芳·道教初兴
佚名（宋代）

道教初兴，释门微显，一兴一废如然。达磨阐教，东土至西天。都如后学晚辈，贪酒色、损坏真源。争财气，不依教法，也望到西天。三千年一遇全真，大教甲子天年。丘公阐教，万朵金莲。上界群仙。在世诸魔，难道化才贤。君知否，今番不遇，更待万余年。
追和苏子瞻游峡山寺韵
吕定（宋代）

山迥宝华阁，水绕金锁湾。
尘虑顿焉息，于兹开我颜。
疎钟日夕动，老僧林下还。
天风吹白云，悠悠满松关。
归猿有余悲，月明啸空山。
仙人自何来，翱翔八极间。
手把玉芙蓉，吟笑锵佩环。
歌罢忽飞去，千峰堆翠鬟。
郊庙歌辞。蜡百神乐章。迎神
佚名（唐代）

八蜡开祭，万物合祀。上极天维，下穷坤纪。

鼎俎流芬，樽彝荐美。有灵有祇，咸希来止。
至鄂期年以饟事不给於诗己亥夏五廿有八日始
岳珂（宋代）

雪锦亭前水接天，晚波如縠放归船。
新诗开务从今日，此是江行第一篇。
贺新郎（题吴江）
刘仙伦
（宋代）

重唤松江渡。叹垂虹亭下，销磨几番今古。依旧四桥风景在，为问坡仙甚处。但遗爱、沙边鸥鹭。天水相连苍茫外，更碧云、去尽山无数。潮正落，日远暮。

十年到此长凝伫。恨无人、与共秋风，鲙丝莼缕。小转朱弦弹九奏，拟致湘妃伴侣。俄皓月、飞来烟渚。恍若乘槎河汉上，怕客星、犯斗蛟龙怒。歌欸乃，过江去。
隆中
苏轼（宋代）

诸葛来西国，千年爱未衰。
今朝游故里，蜀客不胜悲。
谁言襄阳野，生此万乘师。
山中有遗貌，矫矫龙之姿。
龙蟠山水秀，龙去渊潭移。
空馀蜿蜒迹，使我寒涕垂。
奉和袭美太湖诗二十首。投龙潭
陆龟蒙（唐代）

名山潭洞中，自古多秘邃。君将接神物，聊用申祀事。

熔金象牙角，尺木无不备。亦既奉真官，因之徇前志。

持来展明诰，敬以投嘉瑞。鳞光焕水容，目色烧山翠。

吾皇病秦汉，岂独探幽异。所贵风雨时，民皆受其赐。

良田为巨浸，污泽成赤地。掌职一不行，精灵又何寄。

唯贪血食饱，但据骊珠睡。何必费黄金，年年授星使。
奉和鲁望早秋吴体次韵
皮日休（唐代）

书淫传癖穷欲死，譊譊何必频相仍。日干阴藓厚堪剥，

藤把欹松牢似绳。捣药香侵白袷袖，穿云润破乌纱棱。

安得瑶池饮残酒，半醉骑下垂天鹏。
村居
赵与滂（宋代）

郊外草为堂，悠然世虑忘。
竹衰花结实，蜂旺子分王。
村路规模狭，溪流曲折长。
晚山惜余景，未肯下斜阳。
题谢子高易义
李复（宋代）

东风吹园未曾出，隐几潜心读大易。低头不知客入门，但见开编时点笔。

天开地辟日月明，四时变化万物成。伏羲画卦混沌死，纷纷智巧彫元精。
周明府国镇寄诗有招隐之意次韵以报之
李彭（宋代）

绝壑平生深遁逃，相期推毂敌英豪。绿葵白薤堪扶老，黄帽青英非养高。

薰浴悬知惭管葛，经纶何敢望崔毛。新诗如对故人面，清夜不眠鸡屡号。
乾道七年恭上太上皇帝太上皇后尊号十一首 其五 册宝入德寿门用《正安》。
郊庙朝会歌辞（宋代）

礼神颂祇，福禄来下。不有荣名，孰缉伊嘏。千乘万骑，鱼鱼雅雅。

皇扉洞开，鞠躬如也。
晓霁归邑
韦骧（宋代）

夜枕轻寒睡思衰，迟明方霁促归来。车徒虽患泥行蹇，林麓还逢秀色回。

山雨定非天意足，溪云应为主人开。野花零乱春禽闹，此兴何如鼓吹陪。
竹石吟社开宴次纲庵韵
黄禄（明代）

云溪寂寞净无苔，泉上吟坛向石开。尘梦未醒春已老，山灵相唤客重来。

酒筹不计看花饮，诗句难成待雨催。为惜残英久留恋，孤篷又向月中推。
丁香
谢榛（明代）

紫花何太媚，静女若为看。影动帘栊晓，香沉烟雨寒。

芳菲心有托，零落思无端。一采归金屋，春深莫倚阑。
依韵和王景彝学士紫宸仲冬早谒
梅尧臣（宋代）

朝开阊阖九重深，望拜珠旒照玉簪。
霜气稍回龙陛峻，日光微转凤楼阴。
庭中细仗穿旗脚，案外薰炉对殿心。
我预千官少裨补，欲将歌颂播尧音。
金陵怀古
王珪（宋代）

控带洪流古帝城，欲寻旧事半榛荆。
六朝山色青终在，千古江声恨未平。
设险丘陵荒蔓草，压村桑柘接新耕。
十年重到无人问，独立风一怆情。
三昧诸颂 其十
释印肃（宋代）

分明无背面，相逢不相见。年年桃花面，临州下水船，梢公力方便。
严州大阅
陆游（宋代）

铁骑森森帕首红，角声旗影夕阳中。
虽惭江左繁雄郡，且看人阳矍铄翁。
清渭十年真昨梦，玉关万里又秋风。
凭鞍撩动功名意，未恨猿惊蕙帐空。
次韵昌龄西园十咏 其二 莆萄
王十朋（宋代）

满架龙须卷复伸，堆盘马乳酿青春。泼醅一斗宜延客，莫博凉州学汉人。
送邓若思赴南剑乡举
姚勉（宋代）

龙泉与太阿，紫气牛斗冲。
神物离必合，龙津复相从。
悠悠千余年，神秀人物钟。
高密云礽孙，星宿罗心胸。
居常佩此剑，沟渎难鲸容。
朅来磨剑池，清水为淬锋。
秋风催斫桂，迥脱尘泥踪。
勉哉各努力，更作延平龙。
晋康八景 其二 西湾渔唱
张澜（明代）

游上西湾杂蛋船，蛋家齐唱濯缨篇。一声枻鼓来鱼听，几阵榔鸣起鹭眠。

杨柳隔洲枝袅袅，桃花泛水色鲜妍。屈原已往成终古，剩有遗音四海传。
警斋吴侍郎再和余送行及居厚弟诗各次韵
刘克庄（宋代）

朝阳凤咮更谁同，回首啾啾笑候虫。
洛下二龙闲马吕，建中两豸数邹龚。
呼来伯雅聊排闷，叱去奴星莫送穷。
华发未交衰飒甚，敢鸣破釜答编钟。
玉台体题湖上亭
戎昱（唐代）

湖入县西边，湖头胜事偏。绿竿初长笋，红颗未开莲。

蔽日高高树，迎人小小船。清风长入坐，夏月似秋天。
夏夜喜雨诗
郭印（宋代）

夜坐飞蚊息，凉生户牖中。
稍披风力快，俄听雨声雄。
疠疫千家净，炎蒸一夕空。
安眠知处处，端的谢天公。
沁园春 谢王巨川侍郎以澹游所书扇见惠
张之翰（元代）

四海黄花，文采风流，于今尚存。直澹翁诗句，大羹玄酒，名家书法，流水行云。

泗上青山，枫林丹叶，书破晴空月一轮。余尝见，把君髯摇动，特地精神。

谢君雅意殷勤。便付与同僚更可人。爱紫筠真节，柄才到手，轻罗缟面，影不离身。

纵使当年，石城风起，不怕庾公千丈尘。难忘处，正午天如火，凉满衣巾。
自衡阳至韶州谒能禅师
宋之问（唐代）

谪居窜炎壑，孤帆淼不系。别家万里馀，流目三春际。

猿啼山馆晓，虹饮江皋霁。湘岸竹泉幽，衡峰石囷闭。

岭嶂穷攀越，风涛极沿济。吾师在韶阳，欣此得躬诣。

洗虑宾空寂，焚香结精誓。愿以有漏躯，聿薰无生慧。

物用益冲旷，心源日闲细。伊我获此途，游道回晚计。

宗师信舍法，摈落文史艺。坐禅罗浮中，寻异穷海裔。

何辞御魑魅，自可乘炎疠。回首望旧乡，云林浩亏蔽。

不作离别苦，归期多年岁。
挽司直兄
王柏（宋代）

老厌鸳行武，骑鲸不肯留。
空存丹棘谳，未告紫宸猷。
黄老辜初志，青山颺晚谋。
夕阳无限好，心事竟悠悠。
点绛唇
曹勋（宋代）

怯雨羞云，翠鬟初按檀槽就。赏心时候。常劝花间酒。

慢捻轻拢，心感随纤手。胡沙奏。几行红袖。都道谁家有。
友龙侄来别留诗次韵
毛滂（宋代）

樵青煎茶青竹里，汝欲过门鹊先喜。
我家千里凌风驹，岂比虺聩鞭不起。
我亦西游倦始归，久阔相望老白眉。
归家且与阿戎语，长吟未觉长康痴。
雨急烟寒波渺茫，念汝束书辞故乡。
归时先驱烦蜀令，却过竹间寻漫郎。
和钦止桐庐中道见寄二首 其一
赵鼎臣（宋代）

邂逅来随牒，因循未拂衣。江乡知旧少，京国信音稀。

老废书千卷，愁宽带十围。故人鸿鹄举，燕雀自卑飞。
自述
陆游（宋代）

睡美不知旦，气衰先觉秋。
有时浮小艇，随意宿沧洲。
未恨名风汉，惟求拜醉侯。
更须多种竹，搔首送悠悠。
题义亭铺
任希夷（宋代）

昨侍吾翁一再经，眼中历历短长亭。
五年人事随陵谷，今夕重来泪雨零。
夜意
李商隐（唐代）

帘垂幕半卷，枕冷被仍香。如何为相忆，魂梦过潇湘。
梅花集句 其七十五
李龏（金朝）

子美诗中黄四娘，满身新裛瑞龙香。似嫌时世妆梳浅，故作无情淡淡妆。
寓舍梅一株翳榛莽中诗以唁之
李昌祺（明代）

筱蔓翳颓垣，娟然玉雪痕。寒香偏晚节，春色自名园。

鸟啄梢头蕊，苔沿砌下根。犹能异桃李，不在狄公门。
晚坐高明台
宋庠（宋代）

悔倚危栏望夕霏，临高无事亦依依。
天长去鸟几时返，风罢孤依何处归。
一世功名惭击节，百年耕凿愿忘机。
衔恩感旧谁能免，犹喜荒洲在日围。
庾楼新岁
白居易（唐代）

岁时销旅貌，风景触乡愁。牢落江湖意，新年上庾楼。
游高阳里
阎尔梅（清代）

四野红霜牧笛愁，悲风蹈厉卷河流。
高阳里在无人醉，广武坟凋几树秋。
作客长眠芦絮榻，寻僧闲坐菊花楼。
田家不解神何氏，操一豚蹄祝满篝。
达生
刘克庄（宋代）

无二客穿冢殉，有一奴荷锸从。
勿烦作者谀墓，莫管邻人相舂。
天津闲步
邵雍（宋代）

洛阳城里任西东，二十年来放尽慵。
故旧人多时欵曲，京都国大体雍容。
池平有类江湖上，林静或如山谷中。
不必奇功盖天下，闲居之乐自无穷。
宫词四首 其二
童承叙（明代）

不眠常问夜如何，殿角风铃响渐多。记得一声《河满子》，低低灯下学人歌。
宿华容寺次壁间丁元甫韵
安希范（明代）

四壁多风雨，萧萧坐觉寒。野僧供茗椀，驿子具盘餐。

地僻人烟迥，年饥邑里残。荒村防夜警，孤剑拂檐看。
题曾公卷采菊图
韩驹（宋代）

九日东篱采落英，白衣遥见眼能明。向令自有杯中物，一段风流可得成。
山泉道中
戢澍铭（清代）

落日万峰青，羊肠穿曲折。花落断岩边，满地胭脂雪。

何人跨乌犊，宛转经林樾。松杉初长成，笠影时出没。

遥闻短笛声，吹出峰头月。即此净尘心，劳劳叹行役。
送黄彦谟通判岳州
王庭圭（宋代）

奇功已奏紫宸居，新上南州别驾车。木叶寒飞洞庭野，楼船光照赤沙湖。

犹闻豺虎纵横在，已觉江山气象舒。万一潢池群盗息，回戈请为扫狂胡。
挽乐应乃堂
阳枋（宋代）

高堂忆昨燕春风，双老怡愉生桂棹东。
蓝衲归时饶榜绿，橘香怀处少萱红，
悲缠忍舟中藏壑，德感还知月在空。
暮秋独游曲江
李商隐（唐代）

荷叶生时春恨生，荷叶枯时秋恨成。
深知身在情长在，怅望江头江水声。
又登南楼
陈杰（宋代）

缥渺层峦出画阑，半空长锁白云閒。
一弓斜折蜀江水，八字平分汉渚山。
眼入中原鸿去迥，手摩华表鹤飞还。
好天谁遣成南北，遗限悠悠落照间。
禅人并化主写真求赞
释正觉（宋代）

老身且懒，居然从简。
白雪覆颠，乌华乱眼。
心光传祖灯，手段破家产。
到不到赵州喫茶，回不回睦州担板。
借问诸人识也无，青山骨秀闲云散。
诗冢歌
潘世恩（清代）

九龙之麓梁溪旁，诗骨乃有名山藏。文字精灵一点埋不得，熊熊奕奕万丈腾光芒。

古今诗人代有几，大抵苍蝇附骥尾。啾啾啼出鲍家坟，至今寂寞荒烟里。

晴沙先生选诗一千一百有十人，残编断简堆积高于身。

何来贾生出奇计，瘗之石穴千载留其真。君不见，伯鸾不作长康死，名士风流长已矣。

白杨树下冢累累，地角天涯竟何是。精魂寄与残诗俱，萍聚沙抟偶然耳。

朽壤谁争牛耳盟，故鬼豪吟新鬼喜。我思英雄事业才人诗，一例皆欲流传之。

选家意见各区别，沧海岂必无珠遗。傥使欂栌杗桷供博采，安在单词只句不与风雅相扶持。

藓合苔封付岩薮，姓名零落知谁某。得无地下修文广额收，光怪不许人间有。

呜呼冢中诗魂兮听我歌，笔将汝扫墨汝磨，生前曷不驱吟魔。

龙蛇蚯蚓一抔土，贤愚同尽将如何。
叙事献同州侍御三首
赵嘏（唐代）

青云席中罗袜尘，白首江上吟诗人。

登龙不及三千士，虚度膺门二十春。

平生望断云层层，紫府杳是他人登。

却应归访溪边寺，说向当时同社僧。

尊前谁伴谢公游，莲岳晴来翠满楼。

坐见一方金变化，独吟红药对残秋。
城南杂咏二十首·蒙轩
张栻（宋代）

开轩仅寻丈，水竹亦萧疎。
客来须起敬，题榜了翁书。
三月三日曲江侍宴应制
王维（唐代）

万乘亲斋祭，千官喜豫游。奉迎从上苑，祓禊向中流。

草树连容卫，山河对冕旒。画旗摇浦溆，春服满汀洲。

仙籞龙媒下，神皋凤跸留。从今亿万岁，天宝纪春秋。
哀刘志明
刘才邵（宋代）

滋兰事修洁，佩服何陆离。谁为风霜惨，轻同萧艾萎。

芸窗萤罢照，蕙帐鹤犹疑。有子能传业，皇天还有知。
洗心阁中菊花开时复园来住一月将别为诗四首 其二
陈曾寿（清代）

飘香经几秋，托根暂尺地。我花如日月，历劫食不既。

深明洗心阁，瓶巾在水次。朝帘捲秋妆，欲夺西子媚。

下榻来幽人，一月同寤寐。花魂忽入腕，雪壁书奇字。

开御绝代芬，别有经天泪。菊固不易知，知菊良不易。
时司理求颂
释正觉（宋代）

净磨心鉴绝游尘，本际灵明自照神。
个里机回圆历历，化分百亿大千身。
仙人石
徐圆老（宋代）

花开炫红霞，景接长春壑。
终古斯石存，苍苔涴双脚。
安得洞仙来，重游跨白鹤。
长寿乐·繁红嫩翠
柳永（宋代）

繁红嫩翠。艳阳景，妆点神州明媚。是处楼台，朱门院落，弦管新声腾沸。恣游人、无限驰骤，娇马车如水。竞寻芳选胜，归来向晚，起通衢近远，香尘细细。
太平世。少年时，忍把韶光轻弃。况有红妆，楚腰越艳，一笑千金何啻。向尊前、舞袖飘雪，歌响行云止。愿长绳、且把飞乌系。任好从容痛饮，谁能惜醉。
吴中怀古
夏竦（宋代）

览古长江上，明时起叹嗟。
水流吴国苑，花入野人家。
夜气销龙剑，秋星见客槎。
凄凉馆娃树，西日映平沙。
孺人林氏挽词
楼钥（宋代）

家世甘泉旧，幽闺有令名。
贤明教陶侃，勤苦佐渊明。
苹涧今保处，鸠桑空复情。
谁知悼亡意，挥涕望佳城。
有所思
雷思霈（明代）

何用遗君玳瑁簪，双珠明月照同心。
原来得自鲛人室，说到相思泪不禁。
三溪阴雨青山一峰穹秀可爱
程公许（宋代）

山色溪流共蔚蓝，此中有句为谁参。
老蛟喷雾舒还敛，依旧搀空碧玉簪。
怪梦十首
方回（元代）

子午参同契，春秋类是谋。
生前焉用学，死外别无愁。
岂料犹穷健，胡为此滞留。
客怀谁可比，王粲赋登楼。
寄郑二侍御归新郑无碍寺所居
皇甫冉（唐代）

何事休官早，归来作郑人。云山随伴侣，伏腊见乡亲。

南亩无三径，东林寄一身。谁当便静者，莫使甑生尘。
浣溪沙·红日已高三丈透
李煜（五代）

红日已高三丈透，金炉次第添香兽。红锦地衣随步皱。
佳人舞点金钗溜，酒恶时拈花蕊嗅。别殿遥闻箫鼓奏。
复闻河南山东得雨有作
弘历（清代）

雪积雨复沾，皇州春可乐。望蜀志未已，所忆齐与洛。

旋闻足一犁，稍释忧心灼。迩时入夏来，时复风霾作。

麦腹正含胎，绿芒半焦若。默祷瞻星躔，延领望云脚。

夕惕以朝乾，近筹远更度。旬宣方伯臣，皆予心膂托。

忧勤相与共，念恤民之瘼。封奏得佳音，灵雨霈郊郭。

麦秋良足恃，予怀转宽绰。三辅尚愆期，愁慰相萦著。

卜泽候蜥蜴，呼晴厌乾鹊。天衣信五铢，风引辄飘霩。

十岁九祈雨，允矣予德薄。罪岁夙知戒，展转祗增怍。
宿东鲁父居二首
张耒（宋代）

夕阳低欲尽，春浅色萧萧。
暝色催归牧，炊烟向晚樵。
疏星临水际，远火隔村桥。
黯黯柴门夜，栖鸦对寂寥。
杜子野主簿约客赋一诗为赠与仆一联云生就石
戴复度（宋代）

杜陵之后有孙耒，自守诗家法度严。
秀骨可仙官况薄，高情追度俗人嫌。
起看星斗夜推枕，为爱江山寒卷帘。
饱吃梅花吟更好，锦囊虽富不伤廉。
送洪右史赴召三首
喻良能（宋代）

胸蟠补衮五色丝，笔驱波涛三峡词。
上追班马真辈行，下视燕许如儿嬉。
拙工废绳那足道，巧匠缩手今当施。
前途着鞭政须急，玉堂独步非公谁。
石室赠仰虚道士
罗晋侯（明代）

炼成紫府白朱砂，别有仙人远折麻。且待青鸾觞柏叶，莫驱鸡犬住桃花。
送徐漕
李处权（宋代）

都门雪罢看杨柳，濯濯风流已不群。
千里澄清方有道，十年出处不忘君。
新诗旧自开锦段，醉面向人生缬纹。
我欲从公借余地，与传名姓上青云。
满江红 其四 丁未夏泖，滨人剖蚌得径寸大珠，赋此纪异
董俞（清代）

三泖凄凉，忽变作、珠池璀璨。岂果有、孟尝廉吏，夜光复焕。

何处忽收鲛客泪，谁人敢把骊龙探。看荧荧、火齐掌中圆。

非常玩。

赤水曲，昆仑岸。象罔索，离朱瞰。怪江干夜夜，蟾辉同烂。

金错剖来胎似玉，晶盘擎出光微绀。似匹夫、怀宝罪何辞，还堪叹。
西山次林尉韵
李弥逊（宋代）

凯之半痴黠，我来痴更深。手除一抔土，坐待千亩阴。

三年客东一，高山但鸣琴。归来见此君，挺挺环苍琛。

居然觉影秽，鬓白况已森。浮生关朝市，渠用多赢金。

无烦北山移，自濯尘土襟。茂树独箕踞，清流恣窥临。

蝶游入窈窕，蛇捕寻崎嵚。鞭鸾叩门谁，乱我风竹音。

能回折腰态，来和支颐吟。妙香□壑源，慰子千古心。

霜天丽初日，石壁乾馀霖。相携步林杪，烟中见孤岑。
残句：唐虞得良弼
王禹偁（宋代）

唐虞得良弼，姬孔是前身。
尼丘钟骨骼，嵩狱舆精神。
徐子融八月四夜见访值予有出寄诗三绝和韵以
陈文蔚（宋代）

云开日脚漏微明，无奈秋风掠面清。
因作西邻闲纵步，不知乘兴有高情。
磁盂浸樱桃花不五日落尽吊之
徐渭（明代）

樱桃花一盂，蜂子绕吾庐。娇来才欲语，落快止留须。

爱妾霎换马，寻梅枉贳驴。向来千树雪，得见天枝无。
答汪桐阳所和觉衰四首 其四
朱晞颜（宋代）

幽居谢人事，门径绝送迎。曲生真解事，入室如有情。

呼儿供细酌，我歌尔其聆。歌词非不佳，未乐愁先并。

谁能逐愁去，千日时一醒。君家富良田，种秫当早成。

翁虽不解饮，持以慰狂生。但当师饮湿，细糁东坡羹。
荒馆种竹率尔成咏聊寄一时之兴得十二绝句 其二
区大相（明代）

丛翠当轩密，新阴南席移。晚来风雨至，应长出墙枝。
杨白华
牛焘（清代）

杨白华，杨枝开白华。春来二月齐开花，翩翩舞态临风斜。

摇荡春心竞纷拿，飘落江南何处家。欲起更盘桓，乡思泪未干。

可怜北地杨花伴，踏歌声声夜未阑，鞋尖无力花心残。

惟应多情双燕子，和泥衔入画梁端。
即事十首
方岳（宋代）

窥园何物愠无端，疥手偷将玉雪团。
不道主林神忌讳，鸟乌声乐并催残。
铁线桥村市
孙元衡（清代）

聚落鱼盐市，通衢负贩居。潮头低窄港，桥背受轻车。

伐蔗饭牛足，诛茅煅蛎馀。青橙与霜橘，味苦代新蔬。
赵宗道归辇下
胡宿（宋代）

沿牒相逢楚水湄，竹林文酒此攀嵇。半毡未暖还伤别，

一臂初交又解携。江浦呕哑风送橹，河桥勃窣柳垂堤。

明年四月秦关到，洗眼扬州看马蹄。
圣贤
刘克庄（宋代）

圣贤自牧极卑谦，后学才高胆力兼。
悔赋不妨排贾谊，谤诗遂至劾陶潜。
取人最忌规模狭，绝物常因议论严。
君看国风三百首，小夫贱隶采何嫌。
五言
杭学士人（宋代）

郑五不去国，金陵深惧君。
校存知必毁，书在已如焚。
自是清流祸，非干比党分。
归欤虽幸矣，恨未效朱云。
元帝
王十朋（宋代）

金陵王气为谁钟，五马南浮一化龙。四海民心共思晋，江东何事却从容。
菩萨蛮·隔花才歇帘纤雨
纳兰性德（清代）

隔花才歇帘纤雨，一声弹指浑无语。梁燕自双归，长条脉脉垂。
小屏山色远，妆薄铅华浅。独自立瑶阶，透寒金缕鞋。
送李制干季允擢第皈蜀
杨万里（宋代）

玉立长身太史公，诸郎个个有家风。
高文大册傅书种，怨句愁吟恼化工。
鸿鴈双衔月宫桂，鵷雏独恋蜀山桐。
何如天网笼云表，三凤都皈上苑中。
好事近
程垓（宋代）

烟尽戍楼空，又是一帘佳月。何事山城留滞，负好花时节。

烧灯事彩没心情，应有翠娥说。欲借好风吹恨，奈乱云愁叠。
宫词一百首 其六十九
岳珂（宋代）

令仆初开政事厅，内前车马沸升平。翠华先幸尚书省，读遍周官四摺屏。
四时白纻歌五首 其三 秋白纻
陈恭尹（清代）

素衣轻举襳袿红，朱唇不动音微通。如骄似怨不自容，翩若芙微秋被风。

轻弦细语传纤手，寄心赠君君不有。白云东下雁南飞，令颜一去不复归。
毛女赞
释德洪（宋代）

不嗅梨花，而撚紫芝。不穿云袖，而披槲衣。何以风神，洞如冰雪。

使人见之，眼寒心折。如麝有香，以缶覆焉。透尘透风，种性则然。

又如烟雨，过孤山宅。于荒寒中，微见春色。图之壁间，是真过秦。

季子好德，白发日新。
过飞泉岭
朱熹（宋代）

梯云石磴羊肠绕，转壑飞泉碧玉斜。一路风烟春淡泊，数声鸡犬野人家。
秋暮过田庄
秦镗（明代）

十里蓉湖漫紫烟，葑溪来渡夕阳船。江村莽苍初寒候，杨柳昏阳欲暮天。

白鸟有情迎我惯，好怀无句惬秋妍。少陵此兴今何在，一段风情寄八篇。
自县圃得梅花因成五绝 其四
王洋（宋代）

我家阿大才名久，老笔能旋万斛舟。竹外试题清浅句，莫教何逊独风流。
题九天使者庙（又见谶记卷）
孙咸（唐代）

独入玄宫礼至真，焚香不为贱贫身。秦淮两岸沙埋骨，

湓浦千家血染尘。庐阜烟霞谁是主，虎溪风月属何人。

九江太守勤王事，好放天兵渡要津。
赠墨工侯务本次虞学士韵 其二
吴当（元代）

窗下云英透纸香，白头惭愧恋文章。玉堂天上成春梦，珍赐何时出尚方。
万竹轩 其八
黄裳（宋代）

阴遥俄喜日华落，静久更宜山鸟鸣。荣谢易为花厚薄，岁寒还得岁寒情。
解官抵家口号 其一
区益（明代）

百年宠辱两无惊，东去扶桑近海瀛。四百芙蓉看倚剑，白云飞断世间情。
提举京城四壁守御刘公
靖康小雅（宋代）

有赫刘公，心在王室。
气吞强敌，忠贯日月。
九鼎既沦，四溟荡潏。
公如山岳，万仞屹屹。
富贵莫诱，威武莫屈。
仗节而死，无愧委质。
浣花溪记
钟惺（明代）

出成都南门，左为万里桥。西折纤秀长曲，所见如连环、如玦、如带、如规、如钩，色如鉴、如琅玕、如绿沉瓜，窈然深碧，潆回城下者，皆浣花溪委也。然必至草堂，而后浣花有专名，则以少陵浣花居在焉耳。

行三四里为青羊宫，溪时远时近。竹柏苍然，隔岸阴森者尽溪，平望如荠。水木清华，神肤洞达。自宫以西，流汇而桥者三，相距各不半里。舁夫云通灌县，或所云“江从灌口来”是也。

人家住溪左，则溪蔽不时见，稍断则复见溪。如是者数处，缚柴编竹，颇有次第。桥尽，一亭树道左，署曰“缘江路”。过此则武侯祠。祠前跨溪为板桥一，覆以水槛，乃睹“浣花溪”题榜。过桥，一小洲横斜插水间如梭，溪周之，非桥不通，置亭其上，题曰“百花潭水”。由此亭还度桥，过梵安寺，始为杜工部祠。像颇清古，不必求肖，想当尔尔。石刻像一，附以本传，何仁仲别驾署华阳时所为也。碑皆不堪读。

钟子曰：杜老二居，浣花清远，东屯险奥，各不相袭。严公不死，浣溪可老，患难之于朋友大矣哉！然天遣此翁增夔门一段奇耳。穷愁奔走，犹能择胜，胸中暇整，可以应世，如孔子微服主司城贞子时也。

时万历辛亥十月十七日，出城欲雨，顷之霁。使客游者，多由监司郡邑招饮，冠盖稠浊，磬折喧溢，迫暮趣归。是日清晨，偶然独往。楚人钟惺记。
醉公子 其三 闺情，集唐诗
董元恺（清代）

落花相与恨。即是春风尽。不敢怨春风。细看枝上红。

遥将一点泪。两处滴池水。池水晓来深。长悬零落心。
鲁山山行
梅尧臣（宋代）

适与野情惬，千山高复低。
好峰随处改，幽径独行迷。
霜落熊升树，林空鹿饮溪。
人家在何许？云外一声鸡。
次郡丞卢缜存先生韵兼答黄子 其一
陈邦彦（明代）

谁赌长安与□臣，海隅无路叩高旻。不因庙社钟真主，那得江高寄此身。

故国惔焚兼玉石，兴朝延揽盛弓轮。临歧绮赠惭珍重，未遣□□笑妄人。
舟次
叶茵（宋代）

轻舟小驻绿杨堤，载得閒云过别溪。
云本无心天欲暮，一声何处杜鹃啼。
寄韩愈
张籍（唐代）

野馆非我室，新居未能安。
读书避尘杂，方觉此地闲。
过郭多园墟，桑果相接连。
独游竟寂寞，如寄空云山。
夏景常昼毒，密林无鸣蝉。
临溪一盥濯，清去肢体烦。
出林望曾城，君子在其间。
戎府草章记，阻我此游盘。
忆昔西潭时，并持钓鱼竿。
共忻得鲂鲤，烹鲙于我前。
几朝还复来，叹息时独言。
孺人陈氏挽词
楼钥（宋代）

教子推陶母，相望百代前。
诗书经口授，名节诵家传。
艺苑高鸿笔，忠言彻细毡。
源流知有自，何止父兄贤。
崔濮阳兄季重前山兴
王维（唐代）

秋色有佳兴，况君池上闲。
悠悠西林下，自识门前山。
千里横黛色，数峰出云间。
嵯峨对秦国，合沓藏荆关。
残雨斜日照，夕岚飞鸟还。
故人今尚尔，叹息此颓颜。
和中道游金明池
韩维（宋代）

出苑花光朱雪动，压波桥影綵虹摇。飞扬莺燕惊高管，偃蹇鱼龙近画桡。

早识浮名身外事，久判闲日醉中消。几年寥落同游伴，还喜春风并马镳。
眼儿媚（春情）
冯伟寿（宋代）

自频双黛听啼鸦。帘外翠烟斜。社前风雨，已归燕子，未入人家。鞋儿试著无人看，莫是忒宽些。想它楼上，问拈箫管，憔悴莺花。
再韵答前人二首 其一
萧立之（宋代）

畸客残僧寺，匡床独夜身。乾坤为正统，獦獠尔何人。

梦破惊秋短，愁多入鬓新。望霓空感慨，赤日雨如尘。
玉兰
安定（清代）

玉佩参差夜有光，姗姗情似舞霓裳。刻成造物玲珑手，绝胜梅花浅淡妆。

姑射仙人冰作骨，杜兰香女佩留芳。天然素质君休问，莫遣贻羞脂粉塘。
酬诸友喜归之作
赵汝回（宋代）

却归思去日，十过草池春。
新雪满双鬓，故交余几人。
藏书蟫独饱，借宅鹤同贫。
夜起吟芳什，凉风吹桂轮。
太白楼
文天祥（宋代）

扬子江心第一泉，南金来此铸文渊。
男儿斩却楼兰首，闲品茶经拜羽仙。
过江陵和黄虚舟韵 其四
李曾伯（宋代）

士有似之者，异世而同科。草亭今兰亭，人物晋永和。

于水鲜可钓，有酒旨且多。叩舷欠孺子，一赋沧浪歌。
浴孙日熊叔雅有诗次其韵二首 其二
汪藻（宋代）

释氏梦中亲抱送，人言价重百车渠。阮家新妇得雄帖，还有数行中令书。
句
神迥（唐代）

鸦鸣东牖曙，草秀南湖春。（见《诗式》）
次临封十咏颂方侯德政 其四
蒙尧仁（明代）

侯治吾封好，六春寓水滨。忘机鸥共适，徵异雉来驯。

秋碧天涵水，江清月对人。濯缨渔父曲，不厌往来频。
夜观海棠用故烧高烛照红妆韵七首 其一
王立道（明代）

乳燕低飞绿窗暮，开尊共惜朱颜故。文君窈窕夜当垆，百花失色如相妒。
暮春登凌云台
耶律铸（宋代）

水自长流莺自啼，雀来巢壁燕来飞。红销歌殿夜棠瘦，绿暗妆台春草肥。

今日不知明日事，今人休笑古人非。寥寥千古登临思，分付东风与落晖。
慈湖矶
章甫（宋代）

峭壁激湍流，湍流作洄洑。
初无一饷风，饱我蒲帆腹。
长笪寄怪石，招呼争挽牵。
艰难仅寸进，何翅如登天。
及矶日犹高，过矶日曛黑。
依约见渔村，灯火照初夕。
舟师告疲劳，夜泊投人家。
警犬吠篱落，寒生芦荻花。
秋感
仇远（元代）

明朝交白露，此夜起金风。
灯下倚孤枕，篱根语百虫。
梧桐何处落，杼轴几家空。
客意惊秋半，炎凉信转蓬。
喜雨欲行园
朱翌（宋代）

南风转北遂为霖，倒掩书帷坐累茵。
洗沐江山三尺雨，庄严天累十分春。
猿吟鹤舞图双引，酒社诗坛待五申。
说我小园增秀润，便思徐步转城{闰去王加堙去土}。
新月 
陈树蓝（清代）

三五称佳夕，清辉自昔闻。今看新月早，已觉夜光分。

无力穿疏幔，如钩隐暮云。却疑墙角上，花影欲纷纷。
经温泉
魏野（宋代）

尧水不垫民，温泉溺唐祚。
兵处洗不得，翻为天下汙。
山鸟徒咬咬，翠华无问处。
陇西谚
佚名（唐代）

郎驱女驱，十马九驹。安阳大角，十牛九犊。
白水寺 其一
胡舜陟（宋代）

雨过川原净，山寒草木疏。暮钟鸣古寺，行客解征裾。

马祖留遗迹，浮丘传异书。谁能寻胜概，来往谩纷如。
奉和圣製上元
晏殊（宋代）

协风阳律应，满砌荚蓂新。
绛阙罗千卫，华灯曜百轮。
悠悠未央夜，粲粲彼都人。
万宇今无外，登台共乐春。
赠刘校书赴沂州学正
金幼孜（明代）

角声催晓雁声寒，握手都门话别难。行李只留诗卷在，离筵须劝酒杯乾。

几行雪树台前见，千里云山马上看。莫谓沂州毡独冷，校书原是老儒官。
军城早秋
严武（唐代）

昨夜秋风入汉关，朔云边月满西山。
更催飞将追骄虏，莫遣沙场匹马还。
离郡五绝
刘克庄（宋代）

昨日专城守，今朝失国人。
乾坤如许大，无地着孤臣。
赠术士吕公
金涓（元代）

短褐垂纶已十载，柴扉筚窦即湖边。年来出处常存道，身外功名懒问天。

造次可无诗入圣，相逢还有酒为贤。虎头燕颔君休论，好向山阴买钓船。
陶庵记
归有光（明代）

余少好读司马子长书，见其感慨激烈、愤郁不平之气，勃勃不能自抑。以为君子之处世，轻重之衡，常在于我，决不当以一时之所遭，而身与之迁徙上下。设不幸而处其穷，则所以平其心志、怡其性情者，亦必有其道。何至如闾巷小夫，一不快志，悲怨憔悴之意动于眉眦之间哉？盖孔子亟美颜渊，而责子路之愠见，古之难其人久矣。

已而观陶子之集，则其平淡冲和，潇洒脱落，悠然势分之外，非独不困于穷，而直以穷为娱。百世之下，讽咏其词，融融然尘查俗垢与之俱化。信乎古之善处穷者也。推陶子之道，可以进于孔氏之门。而世之论者，徒以元熙易代之间，谓为大节，而不究其安命乐天之实。夫穷苦迫于外，饥寒憯于肤，而性情不挠，则于晋、宋间，真如蚍蜉聚散耳。昔虞伯生慕陶，而并诸邵子之间。予不敢望于邵而独喜陶也，予又今之穷者，扁其室曰陶庵云。
种花
方回（元代）

平生无嗜好，有地种花看。
万玉梅成列，千金菊作团。
秋宜鸿后冷，春惜燕前寒。
更喜薰风好，青青笋上竿。
次迟韵复雪
苏辙（宋代）

老人怕寒愁早作，夜闻飞霰知相虐。
粟车未到泥复深，场薪欲尽心惊愕。
山川滉荡势如海，孤舟一叶知安泊。
山中故人消息断，欲问有无隔溪壑。
人言王生好事人，回船不顾山阴约。
故侯生来本贫窭，妻子至今美藜藿。
曳履长歌解忍饥，裹饭往饲今谁托。
家人来告酒可刍，洗盏开瓶同一酌。
添字采桑子
李清照（宋代）

窗前谁种芭蕉树？阴满中庭；阴满中庭，叶叶心心、舒卷有馀情。

满心枕上三更雨，点滴霖霪；点滴霖霪，愁损北人、不惯起来听！
中秋
陈藻（宋代）

诗书读罢问耕牛，等得时来死便休。
一带空村无润屋，聊因社肉作中秋。
谢诏安林呈材游戎 其二
丘逢甲（清代）

石骨松心海鹤姿，将军风格本权奇。何当挥洒惊人笔，画出登坛拜将时。
夜离零陵以避同僚追送之劳留二绝简诸友 其一
杨万里（宋代）

已坐诗臞病更羸，诸公刚欲饯湘湄。夜浮一叶逃盟去，已被沙鸥圣得知。
送普州守
王灼（宋代）

宁可钝如槌，不可曲如钩。
毛铢夸争夺，所丧乃山丘。
向谁巧相中，机穽险且幽。
十直弹指顷，死骨埋荒陬。
细看天定后，人力岂易谋。
一洗谤书毒，近乡仍典州。
惟此诗书窟，俗比鱼与邹。
老手亦何事，坐啸群吏休。
政成有异等，时到或封侯。
期公如铁山，屹立千万秋。
送竺甥秀
陈著（宋代）

恭惟吾外祖，盛德表一乡。
身都云南瑞，一母十郎娘。
吾母实居长，钟爱非寻常。
择婿流俗外，眼高意见长。
岂无富豪子，熟视不得当。
吾父本儒家，诗礼夙自将。
乃以吾母妻，相期早腾骧。
谁知古罍洗，不入盆盎场。
回溯外祖心，终老弗能忘。
膝閒出苦语，此心汝其偿。
饮泣何敢受，负山类蚊虻。
二十一年閒，母没父亦亡。
我发既种种，杏园仅沾芳。
著鞭幸有路，盖与忽仆僵。
前言空在耳，欲报天茫茫。
吾婿在吾前，吾子罗吾旁。
努力各努力，世道须明昌。
听之勿藐藐，方来那可量。
庶几未了事，发为前人光。
齿痛戏成三首
汪炎昶（宋代）

疗法人争授，奇功竟未遭。
嚼侵惊已折，漱撼喜独牢。
幸不妨黄奶，惟当酹浊醪。
子荆泉石约，一笑我将逃。
廿四桥
赵公豫（宋代）

桥在大业间，今日已倾圮。万古长不磨，云山并烟水。
夜坐忆剡溪
陆游（宋代）

早睡苦夜长，晚睡意复倦；歛膝傍残灯，拭眦展书卷。
时时搔短傍，稍稍磨冻砚。
更阑月入户，皎若舒白练。
便思泛樵风，次第入剡县。
名山如高人，岂可久不见？
右丞相张公达明营别墅于汝川记可游者九处绘而为图贻书属晋陵孙某赋之 梅仙潭
孙觌（宋代）

潭潭云幕垂，杪树秋磬发。飞仙驾青鸾，通籍在金阙。

遥见切云冠，尚想凌波袜。殷勤小梅花，独照黄昏月。

生绡湿香雾，翠袖卷烟雪。忽然东风恶，一夜吹石裂。
采菱曲
金銮（明代）

采菱秋水旁，惊起双鸳鸯。
独自唱歌去，风吹荇带长。
桂花
姜夔（宋代）

空山寻桂树，折香思故人。
故人隔秋水，一望一回颦。
南山北山路，载花如行云。
阑干望双桨，农枝储待君。
西泠荫歌舞，夜夜明月嗔。
弃捐頳玉佩，香尽作秋尘。
楚调秋更苦，寂寥无复闻。
来吟绿业下，凉风吹练裾。
碾伯县
斌良（清代）

蒲海沿边郡，峥嵘磴道盘。河冰连地结，岭雪极天寒。

属国秋持节，将军老据鞍。西戌今底定，何事剪楼兰。
酬释法平
史浩（宋代）

团团璧月印寒潭，时有清风扫碧岚。
照见山人方隐几，洒然无物自沈酣。
今年三月朔舍弟山池红梅未谢玉兰盛开乘兴有作
王世贞（明代）

堂北玉兰开太早，堂西红梅落故迟。露盘乍映金狄掌，如意未击珊瑚枝。

流霞回雪态争出，月堕风清愁自知。为报江妃长倚醉，阿环相见莫相疑。
次韵汪以南閒居漫吟十首
方回（元代）

何人不骸骨，龙蚁共一朽。
圣贤独不死，天若顾之厚。
太昊初画卦，迄周兴井柳。
经制斯大备，中坠赖鱼叟。
立言栋纲常，万古绝夷丑。
荀扬犹微疵，晚出揭韩斗。
力御异端侮，圣门俨先后。
未学能臻兹，身泯誉常有。
六州歌头·百年忠愤
黄机（宋代）

百年忠愤，无泪洒江濆。曹刘事，埋露草，锁烟榛。哭英魂。此恨谁知者，时把剑，频看镜，徒自苦，拳破裂，眼眵昏。从古时哉去速，鄹人子、反袂伤麟。望家山何在，衮衮已鞶缨。欲剗还生。猛堪惊。

膏肓危病，宁有药，针匕具，献无门。荆州启，条旧书，汉将军。已不存。便合囊封去，仓庾地，尚间关。此不用，心温有，恐无干。人世欢哀数耳，天或者、又假人言。又一番春尽，高柳暗如云。梦断重阍。
昭明太子读书台
邵宝（明代）

江左风流在，前梁复后唐。壁分新竹色，台散旧芸香。

迹与仙风远，名随佛日长。澄湖回首地，云水一茫茫。
瓦角村山路见奇石
张端亮（清代）

娲鼎何年泼余汁，化作狰狰神虎立。风雷一啸破溟濛，山鬼野狐应夜泣。

耸肩侧视几回痴，百窍玲珑琢削奇。玉裂冰纹苔绣铁，祗留皴法米家知。

高呼石丈石无语，石若有情应共吐。何事空山老岁华，暮迎秋月朝秋雨。

爱而不忍便弃捐，以手拍之声铿然。谁信神奇有如此，故令冷落伴荒烟。

我不能谈经令汝头自点，又不能大袖纳汝避俗眼。

振袍且下深深拜，从此相思知不浅。
送叶都官赴蜀州倅
梅尧臣（宋代）

每有人之蜀，先凭问海棠。
徒知花底醉，不报树头芳。
上马秋风急，登山古路长。
西南生片月，遥想见清光。
龙泉分司次黄九成韵寄陈吉甫
江源（明代）

人静台深思独幽，读书兼律足销忧。雨饶石壁苔花厚，日午砖销树影稠。

客子光阴过四月，乡园桑梓梦孤舟。东西奔走红尘倦，此足何年濯粤流。
一陂
王安石（宋代）

一陂焰水蒋陵西，含风却转与城齐。
周遭碧铜磨作港，逼塞绿锦剪成畦。
自题小影
吴希鄂（清代）

愁海犹馀劫外身，疏梅残竹共精神。壮心夜绕鸡声月，病骨年精甑口尘。

鸿爪暂应随雪住，混花多恐被春嗔。秋风转瞬更容鬓，画里樽前各一人。
宫词 其六十
赵佶（宋代）

小雨飞轻助燕泥，万花零落柳垂堤。紫清宫里人稀到，廊外双双孔雀栖。
菊花五首
史铸（宋代）

粲粲秋香雨露葩，天教晚发赛诸花。
轻烟细雨重阳节，且尽芳樽恋物华。
西樵大科峰观日出
欧大任（明代）

明河渐没见长空，海上鸡鸣日已红。地涌千峰元气里，天连诸水大荒中。

云边乍听罗浮凤，曙后偏惊碣石鸿。便欲乘风到银阙，扶桑东望思何穷。
烧畬歌
成鹫（清代）

野人赤脚走官道，踏上盐田看监灶。灶丁烧畬不煮海，万井寒烟风浩浩。

道旁老翁知是谁，手拨畬灰归去迟。相逢举手相劳问，自言生长升平时。

寒乡旧是煮盐户，出门咫尺无旷土。自从斥卤变桑田，丁男始识农与圃。

盐场作田田有租，场中无盐仍追呼。一田二税互逼迫，十年两役纷支吾。

荒年百室如悬磬，年丰谷贱为农病。县主场官交索租，孤儿寡妇罢奔命。

今冬尽室输官仓，明年枵腹春耕忙。新丝卖尽又新谷，空拳无计完秋粮。

城中富人巧生殖，九分出钱十取息。娇儿稚女相随来，薄暮得钱朝雇役。

得钱未煖便纳官，归来入室摧心肝。人生恩爱岂不重，践土食毛良独难。

田家耕田食贵米，盐户无盐啖清水。可怜半死白头翁，回首升平如梦里。

烧畬煮灰灰作盐，持盐易米堪养廉。殷勤致语道旁客，蓼虫习苦不知甜。

我闻老翁呜咽语，咄嗟涕泣零如雨。九重天高唤不闻，老翁老翁徒自苦。
题姑射乘龙图
许有壬（元代）

姑射仙人昔住山，乘龙飞去几时还。只知尧舜如陶铸，不道声名堕世间。
远色阁二首
郭印（宋代）

遐观目力穷，莽苍云山碍。
傥知色非色，坐见六合外。
壬戌三月五日先孺人生日痛成
钱载（清代）

笼翮思飞孰与哀，哺雏未返母先摧。
茫茫纵使重霄彻，杳杳难将万古回。
厨下米薪如手办，堂前风雨莫花开。
读书两字从头误，直悔男儿堕地来。
□书院
刘仲堪（宋代）

凿石导行径，刊木罗居室。
微云□总户，青岚照缃帙。
洁士□□堵，志人轻尺璧。
况近□山水，勉旃此游息。
淮阴寄门人赖韦兼酬诸生
魏禧（明代）

闻说淮东形势地，三城万瓦夹江滨。
小山赋后谁招隐，漂母祠前早闭门。
日月苦消行路客，篮舆长忆执经人。
深秋木叶知多少，扫径相迟薜荔村。
惊秋示三茅山人陈谷
张方平（宋代）

晚来枕簟凉，杖屦望平野。疾风卷浮云，黄叶如雨下。

奈此急景何，忽过如奔马。九丹功未成，幽恨将谁写。
回山僧书就题书尾
周弼（宋代）

忆昔同行题落叶，寺前枯树鹤巢边。
不知今度苔枝上，多少秋虫已化蝉。
昭君怨 咏镜
周琼（清代）

一片青铜如月。照出妾颜如雪。雪月两堪夸。胜如花。

背地檀郎情顾。恰似鸳鸯两个。含笑倚郎肩。月中仙。
明妃
徐夤（唐代）

不用牵心恨画工，帝家无策及边戎。

香魂若得升明月，夜夜还应照汉宫。
闺情四首 其三
魏鹏（宋代）

红绫拭镜照窗纱，画就双眉八字斜。莲步轻移何处去，阶前笑折石榴花。
游定夫见过晡饭既去烛下目昏不能阅书感而赋之
周邦彦（宋代）

烟草里门秋，暮气幽人宅。遥知金轮升，户牖粲虚白。

风驱云将来，市声落几格。连曹属解鞚，一饭已扫迹。

馀膻未洁鼎，傲鼠已出额。铜英洗病眼，乌舄畏断册。

已为儿辈翁，兹事岂不迫。昔见羡门生，童子身三尺。

捐家问道要，颛声不好剧。颇观鸟迹书，保气如保璧。

贪饵投祸罗，煎丝废前绩。上惭玄元教，溘死有馀责。

浊镜在两眸，看朱忽成碧。当时方瞳叟，变灭云雾隔。

肝劳忧久痼，瞑坐救昏幕。尚须文字间，侵尽百年客。

非图瞩秋毫，所要分菽麦。
宿开平寺去剑浦二十里有泉石之胜曩与郡守谢德夫同游今一纪矣溪山草木依然住持犹旧人也感叹有作二首 其二
李纲（宋代）

往年同谢老，胜赏到开平。步屧山云细，回舟溪月清。

光阴双转毂，身世两浮萍。愿卜幽栖地，翛然得此生。
孙康侯北归
仇远（元代）

淮海十年别，北归今几时。
镜中无旧发，囊底有新诗。
每恨为官缚，翻令见面迟。
清都游历事，还许俗人知。
北楼送客归上都
白居易（唐代）

凭高眺远一凄凄，却下朱阑即解携。京路人归天直北，

江楼客解日平西。长津欲度回渡尾，残酒重倾簇马蹄。

不独别君须强饮，穷愁自要醉如泥。
打鼓山
宋永清（清代）

小山脉脉祖昆崙，渡海穿江逐浪奔。翠树千层枝隐凤，碧波万顷窟藏鼋。

纵观鱼跃硫磺水，谛听潮来打鼓门。偏是怒涛风雨后，赤鳞金甲吼乾坤。
倚楼眺望
官连娣（清代）

妆罢珠帘捲，窗开万象浓。楼前两三树，树外三两峰。

山光笼树色，翠黛浓如墨。万紫间千红，春风度水国。

花开知春至，花落知春归。众芳竞烂漫，蚨蝶弄花飞。

露醉海棠丝，风摇杨柳絮。一鸟舞帘间，啼破幽绿处。
早发上东门
綦毋潜（唐代）

十五能行西入秦，三十无家作路人。

时命不将明主合，布衣空染洛阳尘。
赠牛羊司范月豀
释文珦（宋代）

莫嫌司职小，先圣亦曾为。
蕃息更何事，萧閒且赋诗。
尔牲诚具止，尔牧自来思。
考牧宣王雅，应拈短笛吹。
田家即事八首 其一
赵蕃（宋代）

水汎将晴雾，山行欲雨云。鸥翻随渚见，鸡近隔林闻。
赠梅谷相士
文天祥（宋代）

当年寿阳额，春风点颜色。
后来广平肠，冰雪峙气骨。
世人识花面，识花还自浅。
花有岁寒心，清贞坚百炼。
君家在梅谷，自诡知梅熟。
须得花性情，不假花头目。
莫说和羹事，花被和羹累。
突兀烟水村，我梅自林氏。
进之雪中见过明日归湘潭再用前韵二首 其一
赵蕃（宋代）

诗材满眼不能收，忽报君来为举头。寸铁不持难白战，污渠何敢映清沟。

飞飞望绝千山鸟，浩浩心驰万里鸥。市远家贫乏供给，愧烦终日肯淹留。
秋雨欢
虞俦（宋代）

少昊欲行秋，骄阳犹跋扈。
炎蒸不易涤，颇费天人雨。
浸淫三日霖，云气政旁午。
所虑早禾伤，佳实卧场圃。
翻思向来旱，南亩生尘土。
矫首望云霓，一滴如膏乳。
及兹收敛际，反以多为苦。
苍苍匪天欤，恻怛群物祖。
怨咨尚未免，是非何所付。
会当返秋阳，新晴照区宇。
禾实趁登场，不特盈我庾。
荷担赪肩归，亦足慰田父。
黄鸡能渐肥，红酒幸可酤。
持用答丰年，造物傥复许。
宝月法喜堂
蔡襄（宋代）

少悟浮图法，因传法喜名。
於人无厚薄，知已尽豪英。
药舍朝炉暖，棋窗夜烛明。
性怀元自得，未用厌逢迎。
早春鱼亭山
薛稷（唐代）

春气动百草，纷荣时断续。白云自高妙，裴回空山曲。

阳林花已自，寒涧苔未绿。伊余息人事，萧寂无营欲。

客行虽云远，玩之聊自足。
德甫知丞过筠庄溪亭为待月之会戏呈席上诸友
李弥逊（宋代）

载酒何人过子云，传呼鸡犬亦惊奔。
门无车马苔侵径，坐近池台竹覆尊。
好月邀人留晚照，疾雷催雨过前村。
独醒楚子真多事，共醉愚溪百尺浑。
吉州道中
郑还古（唐代）

吉州新置掾，驰驿到条山。薏苡殊非谤，羊肠未是艰。

自惭多白发，争敢竞朱颜。若有前生债，今朝不懊还。
遇事有感
陈藻（宋代）

命薄世仍贫，如何避苦辛。
姓名闻有我，忠信话无人。
哭死堪多旧，论交笑一新。
圣经谁可爱，场屋散天真。
次韵董伯和二首
陈著（宋代）

时难何必苦嗟吁，自有山庄只自如。
行担应携杏花谱，闭闭堪著竹林书。
行观尘外乘风鹤，坐看人閒减水鱼。
宇宙平安终有日，却从旧卜大门闾。
道室杂题四首 其一
陆游（宋代）

早访丹砂上岣嵝，晚提河派溯昆崙。阴符后出君无忽，三百奇文要细论。
定风波 周鸥塘种水图
李符（清代）

绕横塘，一带苍奁，汀花远接岸草。抱耒空山，披蓑断垄，怎比烟波好。

藕芽肥，芡盘小。并种乌菱万丝袅。深窈。付粉鸥管领，有谁寻到。

西风短棹。采秋鲜，独自归残照。向桥根维缆，欢迎稚子，月上柴门俏。

紫荷裳，白藤帽。吹笛苔矶按江调。应笑。车声马影，人间昏晓。
生秋庭
弘历（清代）

小筑幽斋爱静便，枫楸杂植竹松边。径穿奇石古而僻，砌绕寒芳秀以妍。

陶冶底誇诗廿首，鹿蕉忽忆事三年。生秋庭里秋光满，此日重吟又偶然。
雪
赵汝铤（宋代）

病倦扶危坐，起看天雨花。
蹇驴东野句，破屋玉川家。
勇羡穿篱犬，饥怜噪树鸦。
龙山云壑胜，冰柱忆刘叉。
食柑
苏轼（宋代）

一双罗帕未分珍，林下先尝愧逐臣。
露叶霜枝剪寒碧，金盘玉指破芳辛。
清泉蔌蔌先流齿，香雾霏霏欲噀人。
坐客殷勤为收子，千奴一掬奈吾贫。
咏怀五首 其五
马鸣萧（清代）

肥遁壑丘异，独醒十亩间。深云逐杖履，小鸟弄间关。

谷口月初上，严陵渔未还。桃源何处所，经岁水潺潺。
寄翰林陆学士
贯休（唐代）

颜冉商参甲，鸾凰密勿才。帘垂仙鸟下，吟次圣人来。

宝辇千官捧，宫花九色开。何时重一见，为我话蓬莱。
落花怨十首
刘克庄（宋代）

轻薄防歌扇，回旋恋舞衣。
不愁无地葬，犹拟上天飞。
江神子
刘镇（宋代）

思君梦里说邯郸。未成欢。已炊残。断送春归，风雨霎时间。空有生前医国手，医不到，子孙寒。

欲登诗境吊方干。倩谁看。北邙山。落落晨星，不见暮云还。莫在人间寻食客，寻见后，匹如闲。
呈审知
赵蕃（宋代）

去年别君重九日，君时痁作卧一室。许我为我一入山，人事好乖言竟食。

一官我落江之西，每附书来必以诗。宣心写妙无不尽，知君不累寒与饥。

念君见君何由得，江西水深波浪阔。无何奄忽室人丧，系舟复在南山侧。

君来见我颜色好，不但文章能合道。信知木润山有辉，盎背晬然眸子瞭。

向来之所未见书，向我诵读如贯珠。有时举问不知对，汗为浃背口辄呿。

嗟我忝惟十年长，学业无功时既往。羡渠松柏拱把姿，绝胜樗栎高寻丈。

一官羁我端何为，投劾归来亦未迟。岂惟问字当载酒，傥复借书仍一痴。
过东阿怀古
王世贞（明代）

步出齐东门，遥遥飞车壒。荒城阙睥睨，外与颓垣会。

榛芜侵周阙，鸟雀骄有赖。伫想英王风，凛焉今安在。

千秋阿大夫，当时偶一败。茫茫长安日，归欤欲谁待。
木兰花
周紫芝（宋代）

语人曰：相马失之肥，相士失之瘦，世亦岂可以是论人物乎！戏作此词，为花衢狭客一笑

嫦娥天上人谁识。家在蓬山烟水隔。不应著意眼前人，便是登瀛当日客。

双眸炯炯秋波滴。也解人间青与白。檀郎未摘月边枝，枉是不教花爱惜。
赠钟羽脩 其一
佘翔（明代）

片石移来织女矶，彩毫题处湿苔衣。郢人自挟阳春调，莫怪寻常和者稀。
禅人并化主写真求赞
释正觉（宋代）

智极而藏，静极而光。
蕉雷之展，葵日之芳。
占宝器而蛮眼碧，理华须而蜂股黄。
中规中矩兮乍圆乍方。
和邵尧夫年老逢春
司马光（宋代）

年老逢春春莫咍，朱颜不肯似春回。
酒因多病无心醉，花不解愁随意开。
荒径倦游从碧草，空庭庸扫自苍苔。
相逢谈笑犹能在，坐待牵车陌上来。
奉酬范十七见寄二首 其二
吕南公（宋代）

一纸新诗入北城，起予聊复醉魂惊。低心苦淡吾徒事，转眼炎凉此世情。

六月未须论止息，三年方看大飞鸣。锱铢社肉休过问，幸有鳅蔬且烂羹。
足虞叟兄句
苏泂（宋代）

六月还当月尽休，今年节令却齐头。
萧萧不待听梧叶，一见银河认得秋。
格斋
李壁（宋代）

一物具一理，皆有极则处。
索焉而不精，於德何所据。
借虚翁涌金门城五诗韵以写幽居之兴
杨公远（宋代）

数竿修竹半池荷，密掩柴门少客过。
笔底画能希李郭，囊中诗欠似阴何。
一心夜月炯长在，两鬓秋霜积未多。
花甲明年重数起，幸逢尘世息兵戈。
三月二十日东山云蜿蜒而上众指日龙也已而大
晁公溯（宋代）

东山龙起风雨来，势虽暴甚天无雷。
蜿蜒气上黑云合，喧豗浪打苍崖回。
千林通体有膏泽，四郊画时无尘埃。
旧闻此地亦胜绝，夜夜神光如五台。
一剪梅 与景姜不负斋赏红梅口占
邓瑜（清代）

冷艳迎春独占先。斜倚窗前。斜对樽前。茜纱格子淡如烟。

春在谁边。月在谁边。

悄背红芳整翠钿。人比花妍。花妒人妍。亭亭相对各无言。

花可人怜。人可花怜。
西征范田遇雪三绝 其一
陈淳（宋代）

夜宿荒村曰范田，声声频滴屋檐前。朝来揭起柴扉看，满目青山白玉巅。
教授以忆梅韵赋雪诗蕃同之五首 其二
赵蕃（宋代）

平地疑无地，知时复过时。梅花遍南峤，雪岭亘西陲。

兔狡犹迷窟，禽偪讵立枝。摧颓如我者，萧瑟欲胡为。
寄崔先生
温庭筠（唐代）

往年江海别元卿，家近山阳古郡城。莲浦香中离席散，

柳堤风里钓船横。星霜荏苒无音信，烟水微茫变姓名。

菰黍正肥鱼正美，五侯门下负平生。
寄松云庵主
元璟（清代）

无端鹤梦隔松风，黯黯孤镫缀玉虫。万种愁丝人在北，一腔情事水流东。

花前顾曲何曾误，月底连吟每许同。安得碧天云卷尽，药船倒泻落霞红。
千秋岁 寿王推官母九十一是日小寒节
朱晞颜（宋代）

嫩冰池沼。泽国寒初峭。梅乍坼，春才早。朱门歌管矗，绣阁沉烟袅。

欢宴处，神仙一夜离蓬岛。

九十过头了。百岁看看到。须听取，千年调。人誇嫫母妍，我觉彭篯少。

强健在，看儿历遍中书考。
水际 其二
韩淲（宋代）

榴叶深青花骤红，疏疏篱上小亭东。微虫忽化飞蝴蝶，时斗朝阳复趁风。
捣练子·林下路
佚名（宋代）

林下路，水边亭。凉吹水面散馀酲。小藤床、随意横。暗记得、旧时经。翠荷闹雨做秋声。恁时节、不怕听。
谢五开府番罗袄
黄庭坚（宋代）

叠送香罗浅色衣，著来春色入书帷。
到家慈母惊相问，为说王孙脱赠时。
呈何县丞
赵蕃（宋代）

古屋无多客挂包，占风政类鸟居巢。
谁能故赋感不遇，亦莫空书广绝交。
开阖屡摇尘户牡，{戛中加冖}磨时袅竹檐梢。
南朝文物君家盛，听我追随学咏嘲。
题石室藏书图
孔璐华（清代）

敬题藏书图，盥手展卷轴。开图心更伤，先姑倚书屋。

端严坐幽居，风景满清目。诗书藏石室，庭前荫桐竹。

夫子尚幼年，侍亲捧书读。我舅因远游，慈训严且肃。

夫子本好学，显亲与宗族。哀哉孝思纯，每忆慈亲哭。

命吾当勤俭，往迹说心曲。诗书亲口传，典衣买薪粟。

常自忆昔时，抱恨意未足。我闻惟泪下，哽咽对清烛。

未得侍慈颜，百身何所赎。衔哀拜遗容，濡毫更奠祝。
依韵和吴正仲赤目见寄
梅尧臣（宋代）

寻常不病眼，青白看人多。
暂见朱成碧，难逢扁与和。
金篦旧说在，诃子古方磨。
我自苦风痹，思君那得过。
闻许棠及第因寄桂雍
贯休（唐代）

时清道合出尘埃，清苦为诗不仗媒。今日桂枝平折得，

几年春色并将来。势扶九万风初极，名到三山花正开。

更有平人居蛰屋，还应为作一声雷。
自昆山归抵江阴
何在田（清代）

又见归帆处，延陵旧邑城。早霞随日上，败叶拥潮行。

飙激翔云吹，鸥翻飐翠旌。客怀添幕府，新觉捣衣声。
偈颂一百三十六首
释惟一（宋代）

秋风卷地，秋水连天。
千山影瘦，万木萧然。
渔笛数声江上月，樵歌一曲岭头烟。